

|  |  |  |  |
| --- | --- | --- | --- |
| Hva og tid | Hvordan | Tid  | Hvorfor  |
| Anslag:Læreren presenterer påstanden «Det er sola som styrer klimaet» og nettsiden til Klimarealistene.  | Læreren går inn på nettsiden slik at hele klassen ser den sammen. Det er viktig at læreren ikke avslører at nettsiden ikke er troverdig, på dette tidspunktet. | 5 min  | Elevene har antageligvis hørt om menneskeskapte klimaendringer. Påstanden om at sola styrer klimaet, er sann, men representerer likevel ikke hele sannheten. Hensikten er at elevene skal oppleve at det kan være vanskelig å forholde seg til påstander om naturvitenskapelige fenomener.  |
| GruppesamtalerElevene utforsker nettsiden i grupper. | Elevene deles inn i grupper (3–4 elever) for å lese og diskutere nettsiden. Elevene bruker egen PC. | 15 min | Hensikten er at elevene skal oppleve at det er vanskelig å vurdere troverdigheten til nettsiden når det gjelder det faglige innholdet. Nettsiden har et vanskelig språk og inneholder naturvitenskapelige representasjoner som har høy vanskelighetsgrad. Ved at elevene utforsker nettsiden uten noe særlig støtte, vil læreren også få innsikt i hvilke lesestrategier elevene allerede bruker.  |
| HelklassePresentasjon av flytskjema for kildekritikk | Læreren presenterer flytskjema for kildekritikk og modellerer lesestrategier for å undersøke interessekonflikter. Her kan læreren gå inn på nettsiden <https://biocosmos.no/om/> for å vise eksempel på en kilde som ikke er ideologisk nøytral. Læreren leser høyt fra «om oss» og spør om det er noen interessekonflikter. En reklame kan være et annet eksempel på en økonomisk interessekonflikt.  | 10 min | Her presenterer læreren noen nye strategier for kildekritikk og viser seg selv som «leselærer». Oppmerksomheten er her rettet mot punkt 1 i flytskjemaet. Punkt 2 og 3 skal de jobbe mer eksplisitt med i de senere aktivitetene.  |
| GruppesamtalerElevene får utlevert rollekort og diskuterer hvem som er mest ekspert på klima | Læreren deler ut rollekortene til gruppene og forteller at de skal lese opp teksten på rollekortene høyt og deretter diskutere hvem som er mest og minst ekspert av personene. Læreren sier til elevene at de skal lage en rangering. | 20 min | Rollekortene er laget for å få fram diskusjoner knyttet til interessekonflikter og hva som er relevant ekspertise. Fredrik Sang er for eksempel professor i kjemi med mange vitenskapelige publikasjoner, men han er ikke nødvendigvis ekspert på klima. Jonas Nilsen har jobbet i Statoil, og dette kan bidra til diskusjoner om interessekonflikter. Det viktigste er ikke hvem elevene sier er mest og minst ekspert, men diskusjonene deres. Det er ikke noen riktig rangering bortsett fra at Nora Fron er den fremste eksperten av dem.  |
| Helklasse Diskusjon om relevant ekspertise: Klimarealistenes ekspertpanel | Læreren oppsummerer gruppediskusjonen og rangeringen av rollekortene. Det er viktig å få fram diskusjonene elevene har hatt, uten å legge vekt på «riktig svar» i starten. Det bør riktignok komme fram til slutt at Nora Fron er mest ekspert, at Fredrik Sang ikke har relevant ekspertise selv om han er professor, og at det en potensiell interessekonflikt hos Jonas Nilsen. Læreren går deretter inn på nettsiden til Klimarealistene igjen og viser «Klimarealistenes vitenskapelige råd». Læreren leder en helklassesamtale om relevant ekspertise hos det vitenskapelige rådet og leder en helklassesamtale med beskrivelsen av personene i fokus. Det finnes flere eksempler på interessekonflikter og ikke-relevant ekspertise. | 10 min | Elevene øver seg på å vurdere vitenskapelig ekspertise.  |
| GruppesamtalerUtforskning av ulike kilder på internett. | Elevene leser fritt på internett. De skal undersøke om det er enighet blant de fleste forskere om at klimaendringer er menneskeskapt. | 15 min | Hensikten er at elevene skal øve seg på å søke seg fram til og lese flere kilder om et tema. «Å lese på tvers» er en strategi for å undersøke hva andre nettsider sier om en nettside eller et tema, før man leser noe på en spesifikk side. Nå skal elevene bruke denne strategien når det gjelder «menneskeskapte klimaendringer», for å undersøke hva andre kilder sier, og om det er enighet blant de fleste ekspertene på området. |
| SkriveoppgaveOppsummering av hva elevene har funnet ut | Elevene skal samle relevant informasjon fra ulike kilder knyttet til det innledende anslaget og påstanden «Det er sola som styrer klimaet». | 15 min | Elevene skal lese tekster fra ulike kilder og samtidig vurdere kildenes troverdighet. Det er viktig at det på slutten av timen kommer tydelig fram at Klimarealistene er en nettside som forsøker å spre desinformasjon om klima, og hvorfor FNs klimapanel og rapportene deres er til å stole på. |